Bewerings van rassisme by Wynberg-skool ondersoekWynberg Girld High School Die Wes-Kaapse departement van onderwys het bevestig dat hy ondersoek instel oor bewerings van rassisme en diskriminasie deur leerlinge by die Waterloo-koshuis by Wynberg Girls High School. Leerlinge het Maandag ŉ verklaring aan die media en op sosialemedianetwerke vrygestel met bewerings van rassisme, diskriminasie en wangedrag. ŉ Beampte van die departement het Maandagmiddag die skool besoek en met die leerlinge vergader nadat hulle hul eksamen afgelê het. Debbie Schafer, provinsiale LUR vir onderwys, het gesê die departement sal ŉ ondersoek van stapel stuur oor die bewerings en die leerlinge sal nie op enige manier geviktimiseer word omdat hulle hul besware geopper het nie. “Die streeksbestuurder het haar selfoonnommer aan die koshuisleerlinge verskaf en gesê hulle kan haar te enige tyd kontak,” het Schafer bygevoeg. Sy het gesê die departement sal tydens die ondersoek in gedagte hou dat die leerlinge besig is met hul eksamen, wat eers op 28 November klaarmaak. “Ons doen ŉ beroep op die media om dit ook te respekteer en nie skoolbedrywighede te ontwrig nie.” Schafer het verduidelik daar is nie ŉ tydlyn vir die ondersoek nie, aangesien dit ŉ deeglike proses sal wees wat onderhoude met alle betrokke partye sal insluit. “Ek wil leerlinge ook daaraan herinner dat hulle enige ernstige besware direk by die departement kan aanmeld deur die Safe Schools-hulplyn by 0800 45 46 47.”